Saksalaisen elokuvan suuriin nimiin kuuluvan Rainer Werner Fassbinderin ohjaama Querelle vuodelta 1982 on Jean Genetin romaanista ammentava kertomus merimiehestä ja hänen rakastajistaan.

Elokuvassa on miesten välistä seksiä. Pornoa se ei ole, ei oikein pehmopornoakaan, sillä tyyli on enemmän ekspressionistinen. Eleet ovat suuria.

Querelle on jo esitetty Suomen televisiossa. Se sai valtakunnallisen kanavan ensiesityksensä marraskuussa 1995 Tv1:llä. Ei tullut isoa kohua.

Tänään Querelle esitetään taas televisiossa, nyt Teemalla, osana Pride-viikon ohjelmistoa. Elokuvalla on lajissaan kiistaton klassikon status. En ota kantaa, onko se kovin hyvä.

Kohua siitä nyt kuitenkin leivotaan, ilman mitään järjellisiä perusteita.

Iltalehti kirjoittaa, että Querellen esitys tänään on lain vastainen, koska se esitetään kello 22.10. Elokuvalla on nimittäin ollut ikäraja K-18, ja jos tuo ikäraja on pätevä, elokuvan saisi esittää televisiossa vasta kello 23 jälkeen.

Mainitsematta jää, että tuo K-18-ikäraja on vahvistettu.. vuonna 1992.

Yle puolestaan on antanut uudeksi ikärajaksi K-16. Iltalehden mukaan Kansallisen audiovisuaalisen instituutin Mediakasvatus- ja kuvaohjelmayksikköä (Meku) on jo informoitu siitä, että nyt Yle rikkoo lakia.

Onpa sotku, ja helvetin turha.

Iltalehti on kirjoittanut aiheesta peräti kaksi juttua, joista ensimmäinen oli vielä sekavampaa kohun lietsontaa, mutta uudemman jutun lukemalla voi itse päätellä, että K-16-ikärajan on antanut Mekun kouluttama yleläinen.

Silloin se on pätevä ikäraja. Näin laki nimittäin nykyään toimii. (En ota kantaa, onko laki hyvä.) Meku kouluttaa kuvaluokittelijoita, joilla on valta antaa ikäraja Mekun tarkkojen ohjeiden puitteissa.

Tässä tapauksessa Iltalehden toimittaja ei ole elokuvaa nähnyt, eikä Mekulta asiaa kommentoiva Leena Karjalainenkaan. Jutussa silti ihmetellään ja spekuloidaan, kuinka yksityiskohtaisia yhdyntöjä leffassa oikein pitääkään olla, kun ikäraja on K-18 – eikä toimittaja Jenni Uotinen tule ajatelleeksi, että tuo kova ikäraja on annettu vuosikymmeniä sitten, kun laki oli erilainen, siis paljon tiukempi. Mitäpä sitä ajattelemaan, kun päästään mässäilemään anaaliin työntyvillä peniksillä.

Ylen luokittelija taas on nähnyt Querellen ja hän tietää, että se ei ole enää K-18-elokuva – minkä kuka tahansa elokuvan nähnyt ja Mekun säännöt tunteva voi todeta. Siinä on homojen ylilyötyä intohimoa, mutta ei niitä sukuelimiä tai penetraatioita, ei tosiaan mitään hardcorea. Kuten sanottu, se on esitetty Suomen televisiossakin jo vuonna 1995.

Jutussa on höpinää sakkorangaistuksesta ja siinä pahoitellaan, että ennakkosensuuri ei ole mahdollista. Vaikka moraalipaniikkia keksityin perustein lietsovasta tekstistä välittyy avoimen homofobinen vaikutelma, joillekin seuraa paradoksaalisesti nyt pettymys, kun Teemalta ei tulekaan mitään roisia runkkuestetiikkaa vaan teatraalista Fassbinder-taidetta.

Joka tapauksessa sangen erikoinen veto näin Pride-viikolle Iltalehdeltä.

Muokattu 30.6.2016 klo 9.37: tarkennettu Iltalehden jutun homofobisen vaikutelman kuvailua.